เจนเนอราลี่ฯรุกปักธงเอเชีย
เจนเนอราลี่ฯ เดินเครื่องเต็มสูบ เบนเข็มมาเอเชีย เพิ่มความสามารถแข่งขันบริษัทลูก ให้ขยายงานรับประกันภัยเพิ่ม
1 เม.ย. 2559

เจนเนอราลี่ฯ เดินเครื่องเต็มสูบ เบนเข็มมาเอเชีย เพิ่มความสามารถแข่งขันบริษัทลูก ให้ขยายงานรับประกันภัยเพิ่ม
นายกรกฤต คำเรืองฤทธิ์ ประธานเจ้าหน้าที่บริหาร บริษัท เจนเนอราลี่ ประกันภัย (ไทยแลนด์) เปิดเผยว่า ปัจจุบันบริษัทแม่ที่อิตาลีมีนโยบายชัดเจนที่จะมุ่งขยายธุรกิจมายังเอเชีย รวมถึงประเทศไทยด้วย บริษัทแม่จึงได้เพิ่มความสามารถในการรับประกันภัยให้กับบริษัทในไทยเพิ่มขึ้นเป็นจำนวนมาก โดยบริษัทแม่ตั้งเป้าเพิ่มรายได้จากเอเชียให้มีสัดส่วนเป็น 20% ภายใน 3 ปี จากปัจจุบันที่มีสัดส่วนรายได้ไม่ถึง 10%
“สิ่งที่เกิดขึ้นส่งผลให้เราและคู่ค้าที่เป็นบริษัทนายหน้าประกันภัย สามารถรองรับประกันงานขนาดใหญ่ทั้งลูกค้าเก่าและมีโอกาสหาลูกค้ารายใหม่ได้เพิ่มมากขึ้น ซึ่งหากเป็นลูกค้าที่ทำธุรกิจขนาดกลางและขนาดย่อม หรือเอสเอ็มอี มีขนาดธุรกิจต่ำกว่า 500 ล้านบาทลงมา เราก็สามารถพิจารณารับงานเองได้เลย แต่ถ้ามีมูลค่าหรือทุนประกันสูงกว่านั้น บริษัทแม่ก็จะเป็นผู้พิจารณาให้” นายกรกฤต กล่าว
อย่างไรก็ตาม ในปีนี้บริษัทได้ตั้งเป้าเติบโตที่ 100% หรือมีเบี้ยประมาณ 1,000 ล้านบาท เมื่อเทียบกับปี 2558 ที่ทำเบี้ยได้ 535 ล้านบาท โดยในช่วง 2 เดือนแรกที่ผ่านมา (ม.ค.-ก.พ.) ธุรกิจก็เติบโตได้ด้วยดี เบี้ยรถยนต์เติบโต 60% และเบี้ยที่ไม่ใช่รถยนต์หรือนันมอเตอร์เติบโต 80%
สำหรับกลยุทธ์ที่สำคัญปีนี้ ในส่วนของประกันภัยรถยนต์จะเน้นเรื่องชิงส่วนแบ่งตลาดจากคู่แข่งเป็นหลัก ด้วยการเพิ่มช่องทางขายผ่านตัวแทนและบริษัทนายหน้ามากขึ้น และในต้นปี 2560 บริษัทก็มีแผนที่จะนำแบบประกันภัยรถยนต์ใหม่จากบริษัทแม่มาเปิดตลาดที่ไทยด้วย
“ตอนนี้เจนเนอราลี่ฯ ในไทยจะคล้ายกับธุรกิจเกิดใหม่หรือสตาร์ทอัพ แม้เราจะทำธุรกิจในไทยมานานถึง 14 ปีแล้ว แต่ก็เพิ่งเริ่มขับเคลื่อนจริงๆ เมื่อ 2-3 ปีที่ผ่านมาเอง ซึ่งหลังจากนี้เราจะต้องวิ่งแล้ว วิ่งพร้อมกันหมด ทั้งในส่วนของบริษัท เจนเนอราลี่ ประกันภัย และบริษัท เจนเนอราลี่ ประกันชีวิต” นายกรกฤต กล่าว
ทั้งนี้ บริษัทปรับเป้าปีนี้จากเดิมจะโต 50% เป็น 100% โดยเป้าหมายหลักคือ มีส่วนแบ่งการตลาดไม่ต่ำกว่า 1 ใน 5 อันดับแรก หรือท็อป 5 ให้ได้ จากปัจจุบันอยู่อันดับที่ 45 และเปิดกว้างการเติบโตด้วยธุรกิจของบริษัทเอง หรือการเข้าซื้อหรือร่วมมือบริษัทอื่น เพราะบริษัทแม่ให้ทุนสนับสนุนเต็มที่